UP omskep kuns in gratis aanlyn legkaarte | Netwerk24
Sal jy dié legkaart van Leonard Matsoso se The Sacrifice (1988) kan bou? Foto: Verskaf
Die bestuur van museums aan die Universiteit van Pretoria (UP Museums) én die Javett-kunssentrum aan dieselfde universiteit het van die items en kunswerke in hul onderskeie versamelings in legkaarte omskep wat gratis aanlyn gebou kan word.
Dié stap is nie net gedoen om nóg vermaak aan jonk en oud tydens die staat van inperking te verskaf nie, maar ook om Wêreldmuseumdag op 18 Mei te vier.
Dr. Sian Tiley-Nel, hoof van UP Museums, het in ’n verklaring gesê aanlyn kunslegkaarte is ’n tendens wat wêreldwyd in museums en galerye vlamvat.
“Ons het dit as gepas beskou om ook ons gunsteling-items in aanlyn legkaarte te omskep en ons eie ongelooflike museums en versamelings daardeur te gedenk,” sê Tiley-Nel.
UP Museums het sewe kunswerke – insluitende Gold Rhino Figurine (1220-1250) en ’n foto van die Mapungubwe-heuwel (1933) – in aanlyn legkaarte omskep.
Dié legkaarte, wat almal uit tussen 10 en 40 legkaartstukke bestaan, kan gratis by https://www.up.ac.za/museums-collections/article/2893814/online-puzzles gebou en aanmekaargesit word.
Javett-UP het vier bykomende kunslegkaarte op http://www.javettup.art/pages/online-puzzles geplaas. Dié legkaarte, wat tussen 12 en 42 stukke het, sluit onder meer in Irma Stern se “Arab Priest” (1945) en Alexis Preller se Red Angel (1971).
UP Museums en die Javett-UP is albei weens die nasionale inperking gesluit. Al die werke wat in legkaarte omskep is, kan besigtig word sodra hul deure weer oopswaai.
Meer oor: Universiteit Van Pretoria (Up) | Visuele Kuns